Статия за родители

Всяко дете има различен характер и темперамент. Не можем да изискваме от него да се  държи като детето на съседите. Важно е обаче да му покажем какво означава да бъде добро дете!
Децата обикновено копират поведението на възрастните, което значи, че ако не желаете детето ви да бъде агресивно, нека то не ви вижда в ситуация, когато действате под въздействието на силни отрицателни емоции. В този смисъл да регулирате поведението на детето означава да внимавате със своето собствено.

Показвайте чувство за хумор!
За това си струва да положите усилия. Запазете позитивния си дух и се опитайте да видите забавната страна в реакциите на вашето съкровище. Това не означава, че трябва да се смеете на агресивността му или грубостта в някои случаи. Но не трябва и да преувеличавате дребните грешки, които допуска.

Намалете стреса!
Ако сте подложени под голям стрес, това ще се отрази неизбежно върху детето ви. Няма да разполагате със същото търпение да го изслушате или да му обясните къде е сгрешило в даден случай. Погрижете се да намалите стреса, като отделяте повече време за себе си, правейки неща, които ви носят удоволствие!
Понякога някои от реакциите и настроенията на детето са част от неговото развитие. Ако се отнесем с разбиране към тях, няма да се налага да му се караме за неща, които то не може да контролира от само себе си. Ето какво може да причинява лошите настроения на децата.

Искат компания 
Малките са способни на много неща, за да получат внимание. Ето защо е важно да ги поощрявате, когато са добри. Ако те разберат, че им обръщате внимание само когато се държат лошо, ще продължат да ви тормозят.

Изпитват гняв
Децата помнят нещата, които са ги подразнили или наранили. Вие трябва да знаете добре кои са те, за да можете да се намесите и да ги предотвратите. Не спирайте да задавате въпроси от типа: „Мими те ядоса, като ви взе играчката, нали?“. Така помагате и на детето да разбере и назове собствените си чувства.

Чувстват се безсилни
Светът на децата е много малък, но в него те работят със свои правила. Ето защо ако нещо много дръзко се намеси и разруши част от този свят, те бързо изгубват усещането за контрол и стават безпомощни. Това е способно силно да ги разстрои.

Показват, че са тъжни
Малките деца, когато все още не могат да говорят и да бъдат разбирани, директно показват чувствата си. Разплакват се, за да ни покажат, че са тъжни, че се страхуват или че са разстроени. Затова възможно най-често им показвайте как да изразяват положителните си чувства, като ги гушкате, целувате и галите.
 Отглеждането на дете изисква време и много енергия. Не е възможно да изискваме от малките перфектно и предвидимо поведение през цялото време. Но дори и в моментите, когато не се държат добре и ви ядосат, запазете достатъчно самообладание, за да им покажете, че дори когато им се карате, ги обичате. Децата ви имат нужда да са сигурни в любовта ви към тях!

